คลังรับลูกนายกเข้ม คุมรายจ่ายประเทศ
บัญชีกลางรับลูกนายกฯ คุมรายจ่ายรักษาพยาบาล เล็งซื้อประกันสุขภาพหมู่ให้ ยัน 1 ต.ค.นี้ข้าราชการรักษาโรงพยาบาลเอกชนได้ มั่นใจคุมรายจ่ายอยู่หมัด-ไม่บานแน่
10 ก.ย. 2553

บัญชีกลางรับลูกนายกฯ คุมรายจ่ายรักษาพยาบาล เล็งซื้อประกันสุขภาพหมู่ให้ ยัน 1 ต.ค.นี้ข้าราชการรักษาโรงพยาบาลเอกชนได้ มั่นใจคุมรายจ่ายอยู่หมัด-ไม่บานแน่
นายพงษ์ภาณุ เศวตรุนทร์ อธิบดีกรมบัญชีกลาง กล่าวว่า นายอภิสิทธิ์ เวชชาชีวะ นายกรัฐมนตรี ได้ฝากให้กรมบัญชีกลางดูแลควบคุมรายจ่ายต่างๆ เนื่องจากรัฐบาลมีเป้าหมายจัดทำงบประมาณสมดุลภายใน 5 ปี โดยกรมมั่นใจว่าจะสามารถควบคุมค่าใช้จ่ายในส่วนรายจ่ายประจำ โดยเฉพาะรายจ่ายสวัสดิการค่ารักษาพยาบาลที่นายกรัฐมนตรีเน้นเป็นพิเศษ ที่ขณะนี้สูงถึง 6.1 หมื่นล้านบาท
ทั้งนี้ ตั้งแต่วันที่ 1 ต.ค.2553 นี้ ข้าราชการจะสามารถใช้สิทธิรักษาพยาบาลกับโรงพยาบาลเอกชนได้ เช่นเดียวกับสมาชิกกองทุนประกันสังคม โดยแนวทางดังกล่าว ทางกรมจะสามารถดูแลควบคุมค่าใช้จ่ายไม่ให้สูงขึ้นได้ เนื่องจากช่วงแรกจะใช้กับกรณีผู้ป่วยใน ซึ่งกรมมีวิธีการจ่ายค่ารักษาพยาบาลแบบเหมาจ่าย คาดว่าปีงบประมาณ 2554 น่าจะมีโรงพยาบาลเอกชนเข้าร่วมประมาณ 50 แห่ง กระจายทั่วประเทศ
นอกจากนี้ ข้าราชการที่มีการทำประกันสุขภาพไว้กับบริษัทเอกชน จะสามารถนำมาใช้จ่ายค่ารักษาพยาบาลร่วมกับสวัสดิการของรัฐได้ด้วย เพียงแต่ไม่สามารถใช้ซ้ำซ้อนได้ทั้ง 100% แต่จะแบ่งสัดส่วนว่าใช้ของรัฐจ่ายส่วนหนึ่งและของบริษัทเอกชนจ่ายอีกส่วนหนึ่ง
นายพงษ์ภาณุ กล่าวว่า ที่ผ่านมา ได้หารือกับนายสาระ ล่ำซำ ประธานคณะกรรมการสภาธุรกิจประกันภัยไทย โดยมีแนวคิดว่าจะทำประกันสุขภาพแบบกลุ่มให้กับข้าราชการ และใช้งบประมาณที่เป็นงบสวัสดิการที่ตกปีละราว 6 หมื่นล้านบาท มาจัดสรรจ่ายเบี้ยประกันให้แก่ข้าราชการ ซึ่งได้ฝากให้ทางสภาฯ ไปจัดทำรายละเอียด โดยคำนึงถึงประเด็นที่ว่าสิทธิประโยชน์ของข้าราชการต้องอยู่ครบ คือ นอกจากตัวข้าราชการแล้ว ยังรวมถึงครอบครัวที่จะได้รับสิทธิด้วย ซึ่งคาดว่าจะได้ข้อสรุปมาเสนอก่อนสิ้นเดือน ก.ย.นี้
อธิบดีกรมบัญชีกลาง กล่าวด้วยว่า นายกรัฐมนตรี ยังได้ฝากให้กรมดูแลการเบิกจ่ายสวัสดิการต่างๆ ไม่ว่าจะเป็นเบี้ยยังชีพคนชรา เบี้ยคนพิการ เบี้ย อสม. ให้ถึงมือประชาชนโดยตรง เพื่อไม่ให้เงินไปตกอยู่ในบัญชีของหน่วยงานแล้วนำไปฝากกินดอกเบี้ย นอกจากนี้ ยังฝากให้ดูแลการเบิกจ่ายงบประมาณขององค์กรอิสระต่างๆ ที่ระบบ GFMIS ยังไม่ครอบคลุม ซึ่งจะต้องมีการปรับปรุงระบบเทคโนโลยีให้รองรับ